R. Chmel, minister  kultúry SR: (2004-06-29):
V rámci predvstupovej pomoci oblasť obnovy kultúrnych pamiatok nebola prioritnou z hľadiska čerpania fondov. Ministerstvo kultúry nebolo v rámci predvstupovej pomoci priamo zapojené do čerpania fondov. Napriek tomuto faktu bola revitalizácia pamiatok podporená v rámci programu PHARE v časti Cezhraničná spolupráca a v rámci programu SAPARD sumou nad 500 000 eur. V oblasti rozvoja cestovného ruchu bolo alokovaných 7 mil. eur prostredníctvom programu PHARE v rámci finančných memoránd 2002 a 2003. Táto oblasť tvorí jednu z priorít komponentu ekonomickej a sociálnej súdržnosti. Druhá časť materiálu je venovaná možnostiam obnovy kultúrnych pamiatok a rozvoju cestovného ruchu v rámci štrukturálnych fondov. Vo vzťahu k revitalizácii kultúrnych pamiatok a rozvoju turizmu má dôležité postavenie ministerstvo hospodárstva, ministerstvo výstavby a regionálneho rozvoja a ministerstvo kultúry. Ministerstvo kultúry neplní funkciu ani riadiaceho, ani sprostredkovateľského orgánu pod riadiacim orgánom. Na druhej strane ministerstvo kultúry sa bude môcť zapájať do procesu implementácie a koordinácie využívania finančných prostriedkov v rámci štrukturálnych fondov na revitalizáciu kultúrnych pamiatok zo strany konečných prijímateľov pomoci. Vzhľadom na skutočnosť, že ministerstvo kultúry nie je priamo zodpovedným orgánom za riadenie a implementáciu štrukturálnych fondov, nebolo ani priamo zapojené do procesu budovania administratívnych kapacít. Pre problematiku revitalizácie kultúrnych pamiatok a rozvoja cestovného ruchu sú relevantné nasledovné programy. Sektorový operačný program Priemysel a služby vypracovaný na programovacie obdobie 2004 až 2006, ktorý je v gescii ministerstva hospodárstva, obsahuje samostatnú prioritu venovanú problematike cestovného ruchu, ktorá sa skladá z troch opatrení orientovaných na zvýšenie konkurencieschopnosti cestovného ruchu a v rámci toho aj obnovy kultúrnych pamiatok využívaných pre cestovný ruch. Na realizáciu opatrení v oblasti cestovného ruchu a kultúry v rokoch 2004 až 2006 sú vyčlenené finančné prostriedky v objeme 113,304 mil. eur, z toho z prostriedkov ERDF v objeme 63,221 mil. eur v stálych cenách v roku 1999. Dňa 1. mája 2004 začala implementácia opatrenia 2.3. Podpora propagácie cestovného ruchu a tvorba informačného systému SOP PS v hodnote 708,8 mil. Sk, ktorého končeným prijímateľom je Slovenská agentúra pre cestovný ruch. Do sektorového operačného programu Poľnohospodárstvo a rozvoj vidieka bolo zaradené podopatrenie 2.3.2. Diverzifikácia poľnohospodárskych činností. Plánované finančné prostriedky z verejných zdrojov na roky 2004 až 2006 sú celkom 20,9 mil. eur. Intenzita pomoci je do výšky 50 %  z celkových oprávnených nákladov a výška oprávnených nákladov na jeden projekt je minimálne 12 500 eur a maximálne 1 mil. eur. Medzi špecifickými cieľmi tohto podopatrenia je zadefinované zvýšenie rekreačných kapacít na vidieku a vytvorenie nových možností trávenia voľného času v prírode v spojení s aktívnym odpočinkom. Revitalizácia kultúrnych pamiatok nie je explicitne spracovaná. Operačný program Základná infraštruktúra v rámci jeho Priority 3 – Lokálna infraštruktúra. Sú definované nasledovné prostriedky na revitalizáciu kultúrnych pamiatok podporené zo zdrojov EÚ. Podopatrenie 3.1.4. Budovanie a rozvoj kultúrnej infraštruktúry a opatrenie 3.4. Renovácia a rozvoj obcí. Výzva na predkladanie projektu za oblasť kultúry bola zverejnená dňa 19. 1. 2004. V prvom kole hodnotenia projektov, ktoré bolo uzatvorené  1. marca 2004, bolo prijatých 77 žiadostí za kultúrnu infraštruktúru. V súčasnosti vrcholí proces administratívneho hodnotenia žiadostí, ktoré  prišli k prvému kolu. V súvislosti s druhým kolom hodnotenia žiadostí o nenávratný finančný príspevok, ktoré sa uzatvorilo 23. apríla 2004, riadiaci orgán eviduje 93 žiadostí. Na základe analýzy došlých projektov je možné konštatovať, že sú zamerané väčšinou na rekonštrukciu a zvýšenie  štandardu kultúrnych domov a múzeí. Jednotný programový dokument NUTS II Bratislava cieľ 2 podporuje cez svoje opatrenia 1.3. a 1.4. Rozvoj cestovného ruchu a opatrenie 1.5. Obnova a rozvoj obcí revitalizáciu kultúrnych pamiatok. Výzva na predkladanie projektov bola vyhlásená 3. mája 2004. Príloha materiálu obsahuje analýzu stavu revitalizácie národných kultúrnych pamiatok aj so základnými štatistickými údajmi dokresľujúcimi stavebno-technický stav jednotlivých pamiatok podľa rozmiestnenia vo vyšších územných celkoch. Na vypracovaní materiálu sa  podieľali Úrad vlády Slovenskej republiky, ministerstvo kultúry, ministerstvo hospodárstva a ďalšie ministerstvá relevantné pre problematiku revitalizácie kultúrnych pamiatok a rozvoja cestovného ruchu prostredníctvom fondov Európskej únie. Ďakujem, pán predsedajúci.